Månedsbrev fra Solsiden

Mars 2024

Så var endelig mars her, med håp om at våren snart dukker opp.

I februar har vi jobbet mye med dynamikken i smågruppene. Vi har hatt grupper så ofte vi kan- nesten hver dag. I gruppene har vi hatt fokus på litt ulike ting, alt etter hva gruppene har trengt. De yngste har jobbet med å inkludere hverandre i lek, hvordan det er lurt å spørre om å få bli med i lek, at alle må være med å bestemme osv. Barna er på ulike stadier så de trenger ulik tilnærming til temaet.

De eldste har jobbet med å forstå og respektere at ikke alle er like og liker det samme, forstå og respektere egne og andres grenser- både fysisk og i lek, forstå når vi kan tulle og tøyse og når det er nok ved å høre hva andre sier og ved å se på mimikk og kroppsspråket til de rundt oss.

Gruppene er ikke i mål med dette arbeidet så vi fortsetter videre utover våren.

I mars skal vi også starte med påskeforberedelser. Vi skal lage litt påskepynt, synge påske- og vårsanger og lete etter vårtegn på tur.

Vi fortsetter å gå på tur på mandager og onsdager, men vi endrer på hvem som skal gå tur de ulike dagene. Gruppene med de yngste barna går tur mandager og gruppene med de eldste barna går tur onsdager. Dette er fordi vi har litt mer personal på mandager. Da bruker vi henne som ekstra ressurs inn i turgruppen.

Vi har nå fått resultatet av brukerundersøkelsen. Etter en gjennomgang har Solsiden valgt at punktet vi vil jobbe med å forbedre, er punktet «henting og levering». **I den forbindelse hadde det vært nyttig for oss med en tilbakemelding på hva dere ønsker at vi skal endre på**. Vi kommer til å møte dere i garderoben om morgenen frem til frokost (så langt det er mulig). For å få fulgt barna godt opp under frokostmåltidet trenger vi alle ansatte. Hvis dere må levere når vi spiser frokost, ber vi om at dere kommer inn på avdelingen. Dersom barnet opplev er at det er vanskelig med levering i frokosttiden, ber vi om at dere kommer før 08.15 slik at vi kan ta dere godt imot.

Vi skal jobbe med å bli bedre på å skrive på tavlen i garderoben om hva dagen har inneholdt. Vi vil selvfølgelig også møte dere ved henting. Vi ber dere derfor om å komme inn på avdelingen hvis vi er inne, slik at vi kan få fortelle om dagen vi har hatt sammen med barna deres. Barna trenger at personalet er til stede sammen med dem og gjentatte oppbrudd skaper uro og avbrudd i leken. Er vi ute er det fint om dere oppsøker oss hvis vi ikke kan gå ifra der vi er. Etter klokken 15.45 er det kun en seinvakt igjen på avdelingen og det er begrenset hvor mye vi har anledning til å komme ifra. Det kommer selvsagt an på hvor mange barn som er igjen. Noen ganger er det mange, andre ganger er det få.

Ellers vil vi minne om at all relevant info kommer her i månedsbrevet, som oppslag på veggen/døren i garderoben eller som info i Vigilo. Dere må med jevne mellomrom sjekke ut om det har kommet noe nytt dere trenger å få med dere. I Vigilo kan dere selv legge inn fravær til barnet. Det er fint hvis dere gjør det når barnet skal ha fri, er syk eller lignende.

**Informasjon:**

Uke 13 Påskeuken. Det er påmelding i Vigilo for de barna som skal komme i påskeuken. Denne er bindende. Åpningstidene er 07.30-16.30 mandag 25. og tirsdag 26.

27.03. Barnehagen er åpen 07.30-12.00

28.03. Barnehagen er stengt

29.03. Barnehagen er stengt

01.04. Barnehagen er stengt

02.04. Barnehagen er stengt pga. planleggingsdag for personalet

**I mars har Vilde og Valeria bursdag. Hipp Hipp Hurra for dem!**

Månedsplan for mars ligger som vedlegg.

Hilsen alle oss på Solsiden

Månedsplan på Solsiden

Mars 2024

|  |  |
| --- | --- |
| Mål: | Hvordan: |
| Barna skal bli kjent med Vennebøkene «Vise følelser, Si unnskyld, Dele» og temabøkene «Det er fint å være meg, Godt at venner fins, Tenk om jeg ble plaget, Jeg kan løveloven, Jeg kan være sint» i Være sammen. | Vi leser bøkene i samling og i starten på gruppelek/aktiviteter. Bøkene er gode samtalestartere om hvordan det er lurt å være med hverandre, om hva som kan oppleves som ugreit for andre og hva som kan være lurt å gjøre dersom man havner i en krangel. |
| Barna skal oppleve meningsfylt og utviklende lek hver dag. | Vi deler inn i små lekegrupper med 4-5 barn så ofte vi kan. Minimum en voksen pr gruppe.  Gjennom å dele barna i mindre grupper har den voksne større mulighet for å være til stede for hvert enkelt barn, fange opp ting og jobbe mer direkte. Ved å ha faste grupper kan den voksne spisse opplegg og leketema til hver enkelt gruppe. |
| Barna skal få kjennskap til noen påske- og vårsanger:   * En liten kylling * Kyllingen (Alf Prøysen) * Blomster små * Jeg gikk en tur på stien * Små rompetroll | Vi synger sangene sammen i samlingsstund og ellers når anledningen byr seg 😊 |
| Barna skal få kjennskap til årstiden våren og hva som er spesielt med denne årstiden. | I samling og grupper skal vi jobbe med temaet våren. På tur og ute i barnehagen skal vi gå på jakt etter vårtegn i naturen, i gruppe skal vi ha formingsaktiviteter med vår/påske som tema og i samling skal vi synge sanger om våren/påsken. |